
ROKOVACÍ PORIADOK
výročnej členskej schôdze Slovenskej lukostreleckej asociácie 3D 
konanej dňa 22. novembra 2026 formou – ONLINE.
1. Vysvetlenie pojmov:
Online miestnosť – spoločný komunikačný kanál účastníkov VČS. Odkaz na online miestnosť bude účastníkom oznámený v pozvánke alebo najneskôr pred začiatkom VČS.
Administrátor – osoba zabezpečujúca technický chod online miestnosti a podporu účastníkov. Kontaktné údaje administrátora budú uvedené v pozvánke alebo sprístupnené účastníkom pred začiatkom VČS.
Predsedajúci – osoba zvolená VČS, ktorá riadi jej priebeh, udeľuje slovo a zabezpečuje dodržiavanie rokovacieho poriadku.
2. Prezentácia účastníkov
2.1. Účastníci VČS sa prezentujú prihlásením do online miestnosti pred začiatkom zasadnutia.
2.2. Člen alebo zástupca členského klubu, ktorý vykonáva zastupovanie na základe splnomocnenia, doručí splnomocnenie v termíne uvedenom v pozvánke na VČS.
2.3. Mandátová komisia overí oprávnenie účastníkov hlasovať a počet hlasov, ktorými jednotliví účastníci disponujú.
2.4. Zoznam účastníkov a počet hlasov bude účastníkom sprístupnený pred začiatkom VČS tak, aby bolo možné prípadné nezrovnalosti odstrániť ešte pred prvým hlasovaním.
2.5. Účastník sa v online miestnosti označí spôsobom určeným v pozvánke alebo pokynoch administrátora tak, aby bolo možné jednoznačne identifikovať jeho meno, členský klub a počet hlasov. 
Príklad: 3beč – M. Bystričan  - 12
2.6. Za prezentovaného sa považuje účastník, ktorého oprávnenie bolo overené a ktorý je prítomný v online miestnosti v čase zisťovania uznášaniaschopnosti.
3. Orgány výročnej členskej schôdze

VČS si na zabezpečenie a zdokumentovanie svojho priebehu volí:
Predsedajúceho – riadi priebeh VČS, udeľuje a odoberá slovo, dbá na dodržiavanie programu a rokovacieho poriadku a predkladá jednotlivé body na prerokovanie.
Zapisovateľa – vyhotovuje zápisnicu z VČS a zaznamenáva prijaté uznesenia a výsledky hlasovaní.
Overovateľov zápisnice – overujú správnosť zápisnice a potvrdzujú ju spôsobom určeným pre danú formu konania VČS.
Mandátovú komisiu – overuje oprávnenie účastníkov hlasovať, zastupovanie členov alebo klubov a počet hlasov, ktorými jednotliví účastníci disponujú. O výsledku overenia informuje VČS pred prvým vecným hlasovaním.
Návrhovú komisiu – eviduje návrhy uznesení a pozmeňovacie návrhy určené na hlasovanie, kontroluje ich jednoznačnosť a zabezpečuje, aby sa hlasovalo o správnom a aktuálnom znení návrhu. Návrhová komisia nevytvára obsah návrhu uznesenia namiesto predkladateľa.
Volebná komisia – spočítava hlasy pri verejnom hlasovaní, organizuje tajné voľby a spočítava odovzdané hlasy. Volebná komisia sa volí iba v prípade, ak sú súčasťou programu VČS voľby alebo iné hlasovanie, pri ktorom je jej činnosť potrebná.

4. Uznášaniaschopnosť

Výročná členská schôdza je v riadnom termíne uznášaniaschopná, ak je osobne prítomných alebo preukázateľne zastúpených najmenej dve pätiny členov SLA 3D v zmysle čl. 5.2.4 Stanov SLA 3D. 
Pri VČS konanej online sa za prítomných považujú členovia a zástupcovia najmenej dvoch pätín členov, ktorí sú v čase zisťovania uznášaniaschopnosti prihlásení v online miestnosti a ktorých oprávnenie a počet hlasov boli overené.
Ak VČS v riadnom termíne nie je uznášaniaschopná, postupuje sa podľa čl. 5.2.2 a 5.2.4 Stanov SLA 3D.

5. Verejné hlasovanie

Verejným hlasovaním VČS rozhoduje najmä o:
a) návrhoch uznesení riadne zaradených do programu VČS,
b) pozmeňovacích návrhoch,
c) návrhoch týkajúcich sa orgánov VČS a priebehu rokovania,
d) ďalších otázkach, o ktorých má VČS podľa Stanov alebo programu rozhodnúť.
5.1. VČS rozhoduje verejným hlasovaním o návrhoch uznesení zaradených do programu, pozmeňovacích návrhoch, návrhoch týkajúcich sa priebehu VČS a o ďalších otázkach určených Stanovami alebo programom VČS.
5.2. Pred každým hlasovaním predsedajúci oznámi presné znenie návrhu, o ktorom sa hlasuje.
5.3. Hlasuje sa „za“, „proti“ alebo „zdržal sa“.
5.4. Ak Stanovy alebo iný záväzný predpis neurčujú inú väčšinu, návrh je prijatý nadpolovičnou väčšinou prítomných alebo zastúpených členov.
5.5. Výsledok hlasovania sa zaznamená do zápisnice v rozsahu počet hlasov „za“, „proti“ a „zdržal sa“.
5.6. Pozmeňovacie návrhy – Pozmeňovací návrh musí obsahovať jednoznačné znenie navrhovanej zmeny. Predkladá sa počas prerokovania konkrétneho návrhu.
O pozmeňovacích návrhoch sa hlasuje pred hlasovaním o pôvodnom návrhu. Ak bolo prijatých viac pozmeňovacích návrhov, na záver sa hlasuje o celom návrhu v ich schválenom znení.
5.7. Online hlasovanie – technická forma identifikovateľného hlasovania.
6. Tajné hlasovanie

6.1. Tajné hlasovanie sa uskutočňuje v prípadoch určených Stanovami SLA 3D alebo ak o tajnom hlasovaní rozhodne VČS.
6.2. Voľby orgánov združenia sa uskutočňujú tajným hlasovaním.
6.3. Tajné hlasovanie organizačne zabezpečuje volebná komisia, ktorá zodpovedá za riadny priebeh hlasovania, overenie oprávnenosti hlasujúcich, sčítanie hlasov a oznámenie výsledku hlasovania.
6.4. Navrhnutý kandidát musí so svojou kandidatúrou súhlasiť:
a) osobne, ak je prítomný na VČS,
b) písomne, ak nie je prítomný.
Písomný súhlas neprítomného kandidáta musí byť doručený pred uskutočnením voľby a tvorí prílohu zápisnice z VČS.
6.5. Pred začiatkom tajného hlasovania volebná komisia oznámi spôsob hlasovania, spôsob označenia hlasu a podmienky platnosti hlasu.
6.6. Ak na jednu volenú funkciu kandidujú najviac dvaja kandidáti, voľba prebieha jednokolovo. Zvolený je kandidát, ktorý získa nadpolovičnú väčšinu hlasov. Ak požadovanú väčšinu nezíska žiadny kandidát, voľba sa opakuje s novými kandidátmi.
6.7. Ak na jednu volenú funkciu kandidujú viac ako dvaja kandidáti, v prvom kole je zvolený kandidát, ktorý získa nadpolovičnú väčšinu hlasov. Ak požadovanú väčšinu nezíska žiadny kandidát, do druhého kola postupujú dvaja kandidáti s najvyšším počtom hlasov. V druhom kole je zvolený kandidát, ktorý získa nadpolovičnú väčšinu hlasov.
6.8. Ak sa súčasne volí viac osôb do rovnakého orgánu alebo na viac rovnocenných pozícií, zvolení sú kandidáti s najvyšším počtom získaných hlasov, a to v počte zodpovedajúcom počtu obsadzovaných miest.
6.9. Výsledok tajného hlasovania oznámi predseda volebnej komisie VČS bezprostredne po sčítaní hlasov a výsledok sa zaznamená do zápisnice.
6.10. Pri VČS konanej online sa tajné hlasovanie uskutoční elektronickým spôsobom určeným volebnou komisiou tak, aby bola zachovaná tajnosť hlasovania, overená oprávnenosť hlasujúceho a správne započítaný počet hlasov, ktorými disponuje.

7. Diskusia

7.1. Do diskusie sa môže prihlásiť ktorýkoľvek člen alebo oprávnený zástupca člena alebo členského klubu. Slovo udeľuje predsedajúci v poradí, v akom sa účastníci do diskusie prihlásili. 
7.2. Pri VČS konanej online sa účastník prihlasuje do diskusie spôsobom určeným predsedajúcim alebo prostredníctvom funkcie online miestnosti. 
7.3. Diskusný príspevok sa musí týkať prerokovávaného bodu programu. Predsedajúci môže diskutujúceho upozorniť, ak sa od prerokovávaného bodu odchyľuje, prekračuje určený časový limit alebo používa urážlivé či osobne útočné vyjadrenia.
7.4. Ak diskutujúci ani po upozornení nerešpektuje pokyny predsedajúceho, predsedajúci mu môže odobrať slovo. 
7.5. Dĺžka diskusných príspevkov môže byť na návrh predsedajúceho alebo účastníka VČS časovo obmedzená. O návrhu na obmedzenie dĺžky diskusných príspevkov rozhodne VČS verejným hlasovaním.
7.6. Príspevok do diskusie alebo podnet sám osebe nie je návrhom na uznesenie a na VČS sa o ňom nehlasuje.
7.7. Ak chce účastník počas prerokovania riadne zaradeného návrhu predložiť pozmeňovací návrh, musí uviesť jeho presné znenie a predložiť ho návrhovej komisii spôsobom umožňujúcim jeho zaznamenanie.
7.8. Pozmeňovací návrh musí súvisieť s prerokovávaným návrhom a nesmie predstavovať nový, obsahovo nesúvisiaci návrh. O pozmeňovacích návrhoch sa postupuje podľa bodu 5 tohto rokovacieho poriadku.
7.9. Osvojenie pozmeňovacieho návrhu (autoremedúra)
Ak autor pôvodného návrhu súhlasí s predloženým pozmeňovacím návrhom, môže si ho osvojiť a upraviť podľa neho svoj pôvodný návrh. 

7.10. O osvojenom pozmeňovacom návrhu sa samostatne nehlasuje. Stáva sa súčasťou pôvodného návrhu a na hlasovanie sa následne predkladá návrh v upravenom znení.
7.11. Osvojenie pozmeňovacieho návrhu musí autor pôvodného návrhu jednoznačne oznámiť počas prerokovania daného bodu tak, aby mohlo byť zaznamenané v zápisnici.
7.12. Pri VČS konanej online sa pozmeňovací návrh a jeho prípadné osvojenie zaznamenajú aj písomne v online komunikačnom kanáli alebo iným spôsobom určeným predsedajúcim. 

8. Návrhy, pripomienky a príspevky pred VČS
8.1. Členovia SLA 3D a členské kluby môžu pred VČS predkladať:
a) návrh na uznesenie VČS / návrh na zmenu dokumentu SLA 3D,
b) pripomienku k zverejnenému návrhu,
c) príspevok do diskusie / podnet.
8.2. Podania sa predkladajú na určených formulároch a spôsobom uvedeným v pozvánke na VČS.
8.3. Návrh na uznesenie VČS / návrh na zmenu dokumentu SLA 3D je podanie, o ktorom predkladateľ žiada rozhodnutie VČS hlasovaním. Návrh musí obsahovať presné znenie uznesenia, o ktorom sa má hlasovať. Ak ide o zmenu dokumentu, musí byť jednoznačne označený dokument, príslušný článok alebo bod, pôvodné znenie a navrhované znenie.
8.4. Návrh podľa bodu 8.3. musí byť doručený predsedníctvu SLA 3D najneskôr 14 dní pred konaním VČS. Riadne a včas podané návrhy predsedníctvo zverejní členom SLA 3D pred konaním VČS.
8.5. Návrh, ktorý neobsahuje presné znenie uznesenia alebo nespĺňa náležitosti potrebné na hlasovanie, sa nezaradí medzi návrhy určené na hlasovanie. Predkladateľ môže takúto tému podať ako príspevok do diskusie alebo podnet.
8.6. Pripomienka k zverejnenému návrhu slúži na pripomienkovanie návrhu, ktorý bol riadne podaný a zverejnený pred VČS. Pripomienka musí smerovať ku konkrétnemu návrhu a obsahovať presné znenie požadovanej úpravy.
8.7. Pripomienka k zverejnenému návrhu musí byť doručená predsedníctvu SLA 3D najneskôr 7 dní pred konaním VČS.
8.8. O pripomienke podľa bodu 8.6. sa samostatne nehlasuje. Predsedníctvo ju pred VČS vyhodnotí spolu s predkladateľom pôvodného návrhu a v prípade jej prijatia môže byť zapracovaná do konečného znenia návrhu.
8.9. Pripomienka nesmie meniť podstatu zverejneného návrhu tak, že by z nej vznikol nový, obsahovo odlišný návrh. Takáto požiadavka musí byť podaná ako samostatný návrh podľa bodu 8.3.
8.10. Príspevok do diskusie / podnet slúži na otvorenie témy, predloženie názoru, upozornenie na problém alebo návrh na ďalšie posúdenie. Príspevok do diskusie nie je návrhom na uznesenie a VČS o ňom nehlasuje.
8.11. Príspevok do diskusie / podnet musí byť doručený predsedníctvu SLA 3D najneskôr 14 dní pred konaním VČS.
8.12. Podnety, ktoré si po prerokovaní na VČS vyžadujú ďalšie riešenie, predsedníctvo SLA 3D posúdi na svojom najbližšom zasadnutí a určí ďalší postup.
8.13. Predsedníctvo pred VČS zabezpečí roztriedenie doručených podaní podľa ich obsahu na návrhy určené na hlasovanie, pripomienky k zverejneným návrhom a príspevky do diskusie. Predsedníctvo nemení vôľu predkladateľa ani nevytvára návrh uznesenia namiesto neho.
8.14. Po uplynutí lehoty na predkladanie návrhov nemožno zaradiť nový vecný návrh na hlasovanie, ak nejde o pozmeňovací návrh súvisiaci s riadne a včas predloženým návrhom alebo o procesný návrh týkajúci sa priebehu samotnej VČS.
9. Zápisnica a uznesenia VČS
9.1. Z priebehu VČS sa vyhotovuje zápisnica, ktorá zachytáva najmä:
a) dátum a formu konania VČS,
b) zoznam prítomných alebo zastúpených členov a počet hlasov,
c) výsledok overenia uznášaniaschopnosti,
d) zvolené orgány VČS,
e) schválený program rokovania,
f) prerokované body programu,
g) presné znenie návrhov uznesení, o ktorých sa hlasovalo,
h) výsledky jednotlivých hlasovaní,
i) prijaté uznesenia,
j) pozmeňovacie návrhy, ktoré boli prijaté alebo osvojené,
k) ďalšie skutočnosti významné pre priebeh VČS.
9.2. Zápisnica nemusí obsahovať doslovný prepis diskusie. Z diskusie sa zaznamenávajú najmä podstatné stanoviská, závery a skutočnosti potrebné na pochopenie prerokovaného bodu.
9.3. Príspevky do diskusie a podnety, o ktorých sa nehlasuje, sa v zápisnici zaznamenajú stručne spolu so záverom diskusie alebo informáciou o ďalšom postupe, ak bol určený.
9.4. Každé prijaté uznesenie musí byť v zápisnici uvedené v presnom znení, v akom o ňom VČS hlasovala.
9.5. Pri každom hlasovaní sa uvedie výsledok hlasovania v členení:
za – proti – zdržal sa.
9.6. Ak bol pôvodný návrh počas rokovania zmenený prijatým alebo osvojeným pozmeňovacím návrhom, v zápisnici sa uvedie konečné znenie návrhu, o ktorom VČS hlasovala.
9.7. Zápisnicu vyhotoví zapisovateľ a predloží ju na overenie zvoleným overovateľom zápisnice.
9.8. Overovatelia zápisnice overujú, či zápisnica zodpovedá priebehu VČS, výsledkom hlasovaní a prijatým uzneseniam. Prípadné opravy alebo pripomienky oznámia zapisovateľovi pred konečným zverejnením zápisnice.
9.9. Overená zápisnica spolu s prijatými uzneseniami a prílohami sa archivuje v dokumentácii SLA 3D a sprístupní členom spôsobom používaným na zverejňovanie dokumentov SLA 3D.
9.10. Prílohami zápisnice sú podľa potreby najmä:
a) zoznam prítomných a zastúpených členov,
b) zápis mandátovej komisie,
c) písomné návrhy a pozmeňovacie návrhy,
d) výsledky tajného hlasovania alebo zápis volebnej komisie,
e) písomné súhlasy neprítomných kandidátov,
f) ďalšie dokumenty, ktoré boli podkladom rokovania alebo hlasovania.
9.11. Pri VČS konanej online môžu byť súčasťou dokumentácie VČS aj elektronické záznamy použité na overenie účasti a výsledkov hlasovania. 

10. Záverečné ustanovenia
10.1. Tento rokovací poriadok upravuje priebeh výročnej členskej schôdze SLA 3D konanej prezenčnou alebo online formou.
10.2. Ustanovenia označené ako modrá farba sa uplatňujú výlučne pri VČS konanej online formou.
10.3. V otázkach, ktoré tento rokovací poriadok výslovne neupravuje, sa postupuje podľa Stanov SLA 3D a ostatnej platnej riadiacej dokumentácie SLA 3D.
10.4. Ak vznikne počas rokovania pochybnosť o výklade alebo použití tohto rokovacieho poriadku, o ďalšom postupe rozhodne predsedajúci. Ak je jeho rozhodnutie účastníkom VČS namietané, rozhodne o ďalšom postupe VČS verejným hlasovaním.
10.5. Návrhy týkajúce sa priebehu rokovania, ktoré nie sú vecnými návrhmi k činnosti SLA 3D, možno predložiť aj počas VČS. O týchto procesných návrhoch rozhoduje VČS verejným hlasovaním.
10.6. Schválením tohto rokovacieho poriadku sa na príslušnú VČS prestáva používať predchádzajúce znenie rokovacieho poriadku.
10.7. Tento rokovací poriadok schvaľuje VČS na začiatku svojho rokovania a nadobúda účinnosť okamihom jeho schválenia.


Slovenská lukostrelecká asociácia 3D, Trnovec nad Váhom 1040, 925 71  Trnovec nad Váhom, Slovenská republika
IČO: 36075809, DIČ: 2021965418, email:  info@ archery3d.sk, www.archery3d.sk

